Illovo kry ontwikkeling van R2 mjd. | Netwerk24
Illovo kry ontwikkeling van R2 mjd.
Die Wanderers-gholfklub in vennootskap met Investec Property wil ’n ontwikkeling vir gemengde gebruik van R2 miljard in Illovo die lig laat sien.
’n Kunstenaarsvoorstelling van hoe die nuwe gemengdegebruik-ontwikkeling in Illovo gaan lyk. Die ontwikkeling word in ’n vennootskap tussen die Wanderers-gholfklub en Investec Property onderneem.
Illovo is strategies tussen die sentrale sakegebiede van Rosebank en Sandton geleë.
Die unieke ontwikkeling vir woon, werk en ontspan gaan ononderbroke uitsigte bied op 50 ha van een van Johannesburg se oudste gholfbane.
Dit gaan die bestaande Wanderers-gholfklub-klubhuis en parkeerarea inkorporeer en die gholfbaan gaan gedeeltelik herontwerp en beduidend opgeknap word.
Die voorgestelde ontwikkeling gaan kantoorruimte, luukse residensiële eenhede, kleinhandelafsetpunte en eetplekke insluit.
Dit is ’n opwindende geleentheid wat die langtermynvolhoubaarheid van die Wanderers-gholfklub verseker.
“Die integrasie van die nuwe kontemporêre klubhuis en die herontwerpte gholfbaan by die treffende ontwikkeling sal aanklank vind by die jonger generasie gholfspelers wat in die noordelike voorstede van Johannesburg woon, sowel as bestaande klublede,” sê Brian Biebuyck, voorsitter van die Wanderers-gholfklub.
Robin Magid, ’n direkteur van Investec Property, sê die groep het saam met die skeppendste breine in die bedryf gewerk om met ’n volhoubare, tegnologies-gevorderde ontwikkeling vorendag te kom.
Die ontwikkeling is op 31 Augustus amptelik aan die gang gespit.
Meer oor: Wanderers-Gholfklub | Brian Biebuyck | Illovo | Ontwikkeling
Nuwe Kaapse brug verbeter toegang